Þingræður haldnar á Alþingi Íslendinga



Herra forseti. Eins og d. er kunnugt, var þetta mál afgr. til sjútvn. Ed. í nótt, og tók n. það þegar fyrir á fyrsta fundi sínum. N. hefur einnig haldið fund um málið í morgun, og hafa verið til umr. 3 brtt., sem komið hafa fram við frv. Má segja, að nokkurn veginn sé samkomulag um tvær af þessum till., en um þá þriðju hefur ekki náðst samkomulag, og hefur n. því ekki getað skilað nál. fyrir þennan fund, en meiri hl. hennar er sammála um að láta málið ganga þannig til 3. umr. og taka það fyrir milli 2. og 3. umr. og gefa þá út nál., annaðhvort sameiginlega eða hvor hluti fyrir sig.

Forseti (BSt): Ég vil leyfa mér að spyrjast fyrir um það hjá hv. n., hvenær hún býst við að geta haft nál. tilbúið.



Ég býst ekki við, að það geti orðið í dag. Það þarf helzt að ræða þetta við ríkisstj., og veltur á því, hvort hún getur það eftir þennan fund. Ef það verður hægt, mun n. kalla saman fund og ganga þá frá málinu, en ég geri ráð fyrir, að ríkisstj. hafi samráð við a.m.k. meiri hl. n.. áður en málið verður afgr.



Herra forseti. Eins og hv. þm. Barð., form. sjútvn., hefur tekið fram, hefur n. ekki enn þá afgr. þetta mál frá sér, og liggur ekki fyrir nál. Ég vil aðeins taka fram, að ég er andvígur ýmsum meiri háttar atriðum í frv. eins og það liggur fyrir. En í trausti þess, að takast megi að ná samkomulagi í n. og við hæstv. ríkisstj., mun ég ekki fara að ræða þann ágreining, sem fyrir hendi er, við þessa umr., en geymi mér það til 3. umr. eða get sparað mér það, ef samkomulag næst um einstakar brtt.



Ég stóð ekki upp til þess að ræða málið. en vildi spyrja hæstv. forseta, hvort það sé ekki nokkuð fágæt málsmeðferð á Alþ. að taka fyrir mál til 2. umr., án þess að nokkurt nál. liggi fyrir, að maður ekki tali um, þegar um jafnstórt og þýðingarmikið mál og þetta er að ræða. Það kann að vera, að fyrir þessu finnist einhver fordæmi, en mér finnst slík málsmeðferð ákaflega einkennileg og óeðlileg og skil ekki, hvað vinnst með því að taka málið til 2. umr. nefndarálitslaust, þar sem það lítur þá út fyrir, að slík umr. verði alveg þýðingarlaus, hafi n. ekki lokið störfum.

Forseti (BSt): Ég skal taka fram, að það eru til fordæmi fyrir því, að 2. umr. um mál fari fram án þess, að nál. liggi fyrir, og það um þýðingarmikil mál. Og það hefur meira að segja farið fram 2. umr. um mál - og það þýðingarmikil mál - þannig, að aðeins hefur legið fyrir skriflegt nál.

Það er þó í áttina, en hér er því lýst yfir af n., að hún muni bíða með að leggja fram nál. þangað til við 3. umr.

Það hefur stundum liðið skemmri tími milli umr. en nú. Málinu var vísað til n. fyrir miðnætti í gærkvöld, svo að mér skilst, að hér sé ekki beinlínis um tímaleysi að ræða, -náttúrlega má segja, að það sé tímaleysi, - heldur hitt, að hv. n. ætlar að ræða við hæstv. ríkisstj., áður en hún gefur út nál. sitt, og n. hefur sjálf beinlínis tilkynnt, að hún muni hafa þessa starfsaðferð, að gefa út nál. milli 2. og 3. umr., og úr því að n. hefur ákveðið þetta, sé ég ekkert við það að athuga. (HV: Hvað vinnst við þetta? Það vinnst tími.



Út af fyrirspurn hv. 3. landsk. vil ég leyfa mér að upplýsa, að það er ósk hæstv. ríkisstj. sjálfrar, að þessi umr. fari fram hér í dag. En ég skal út af þessu gefa þær upplýsingar, að vegna þess að hér er um mjög þýðingarmikið mál að ræða, taldi n. skyldu sína að nota heldur tímann til þess að fá samkomulag um þýðingarmestu atriði frv. en að hafa kannske þýðingarlausar umr. um málið í stað þess að komast að sameiginlegri niðurstöðu. Það hefur ekki unnizt tími til þess að komast að þessari niðurstöðu, því að þetta var afgr. á síðustu nóttu, og töldum við þessa aðferð betri. Úr því að þurfti að hraða svo málinu, þurfti nauðsynlega að hafa 2. umr. í dag. Ég vil benda hv. 3. landsk. á það, að þótt komið hefði verið nál. og síðan veigamiklar brtt. bornar fram við 3. umr., hefði málið staðið á sama stigi og þótt þessu hefði öllu verið frestað til 3. umr. Þetta er ástæðan fyrir því, að n. hefur ekki viljað skila klofnu áliti, meðan von væri um að fá samkomulag um veigamestu atriðin.